מספר פנימי: 2019836

הכנסת העשרים

**יוזמים: חברי הכנסת** **יהודה גליק**  
 **תמר זנדברג**

**מיקי רוזנטל**

**נורית קורן**

**איתן כבל**

**יעקב מרגי**

**מיכאל מלכיאלי**

**מיקי מכלוף זוהר**

**טלי פלוסקוב**

**יעל גרמן**

**רויטל סוויד**

**אילן גילאון**

**בצלאל סמוטריץ'**

**איתן ברושי**

**אכרם חסון**

**עבדאללה אבו מערוף**

**אברהם נגוסה**

**דב חנין**

**איל בן ראובן**

**יעל כהן פארן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ /פ/4536/20

הצעת חוק הגבלת הפרסומת והשיווק של מוצרי טבק (תיקון – איסור מכירה), התשע"ז–2017

|  |  |  |
| --- | --- | --- |
| תיקון סעיף 8א | 1. | בחוק הגבלת הפרסומת והשיווק של מוצרי טבק, התשמ"ג–1983[[1]](#footnote-2), בסעיף 8א– |
|  |  | (1) בכותרת השוליים, במקום "לקטין" יבוא "למי שטרם מלאו לו 21 שנים"; |
|  |  | (2) בסעיף קטן (א), במקום "לקטין" יבוא "למי שטרם מלאו לו 21 שנים"; |
|  |  | (3) בסעיף קטן (א1), במקום "לקטין" יבוא "למי שטרם מלאו לו 21 שנים". |
| הוראת מעבר | 2. | איסור מכירה, השכרה או השאלת מוצר טבק או מוצר המשמש לעישון טבק, כאמור בסעיף 8א לחוק העיקרי יחולו – |
|  |  | (1) מיום י"ד בטבת התשע"ח (1 בינואר 2018) – למי שטרם מלאו לו 19 שנים"; |
|  |  | (2) מיום כ"ד בטבת התשע"ט (1 בינואר 2019) – למי שטרם מלאו לו 20 שנים". |

דברי הסבר

מטרתה של הצעת החוק היא לצמצם את העישון ונזקיו בישראל, על ידי מניעה וצמצום של העישון בקרב בני נוער. מדוח נטל העישון בישראל לשנת 2014, כפי שפורסם בכתב העת לחקר מדיניות הבריאות בישראל, עולה כי העישון בישראל גובה את חייהם של כ-8,000 בני אדם, מהם כ-800 כתוצאה מעישון פסיבי.

רובם הגדול של המעשנים מתחילים להתנסות בעישון ומתמכרים כשהם בני נוער, הבחירה להתנסות בעישון נובעת בין השאר בשל לחצים חברתיים.

למרות שאיסור מכירה לקטינים נתפס כטבעי והכרחי, רק בשנת 2004 נקבע בחוק הגבלת הפרסומת והשיווק של מוצרי טבק, התשמ"ג–1983, איסור מכירת מוצרי טבק למי שטרם מלאו לו 18, במטרה לצמצם את נגישות בני הנוער למוצרי טבק.

מחקר לעניין עישון במהלך השירות הצבאי שנערך בין השנים 1987-2011 באוניברסיטת תל אביב, מצביע על עליה של כ-18% בעת העישון בצבא, וכ-56% מבני הנוער שהתנסו בעישון והפסיקו לעשן לפני הגיוס, יחזרו לעשן במהלך השירות הצבאי.

נתונים קשים אלו מעידים כי הנגשת מוצרי הטבק לבני 18 מהווה גורם סיכון להתחלת עישון, התמכרות וחזרה לעישון.

העלאת גיל מכירת מוצרי טבק היא מגמה מתרחבת בארה"ב מזה כארבע שנים, ומספר מדינות בהם קליפורניה והוואי, ומאות מחוזות, בהם העיר ניו יורק, בוסטון, סן פרנסיסקו קליבלנד ועוד, כבר העלו את גיל מכירת מוצרי הטבק ל-21, בסה"כ האיסור מכסה כבר למעלה מ-60 מיליון איש ברחבי ארה"ב, וממחקרי הערכה בארה"ב עולה שהשפעת העלאת גיל איסור המכירה ל-21 הביאה לצמצום של כ-50% בשיעור העישון בקרב בני הנוער.

העלאת גיל איסור מכירת מוצרי טבק תוביל לצמצום משמעותי בנגישות בני הנוער למוצרי טבק, ותצטרף לצעדים נוספים שאומצו בשנים האחרונות לצמצום העישון בקרב בני הנוער בכלל וצמצום הנגישות שלהם לטבק בפרט.

כמו כן, מוצע לקבוע איסור מכירה, השכרה או השאלה של מוצר טבק או מוצר המשמש לעישון, למי שטרם מלאו לו 21 שנים, החל משנת 2020 ולפרוס את תקופת ההסתגלות לתיקון המוצע.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ג' באב התשע"ז – 26.7.17

1. ס"ח התשמ"ג, עמ' 38. [↑](#footnote-ref-2)